Það er lagt til að tengingar Háskólatorgs við nærliggjandi hús og starfsemi myndi samfellda gönguleið allt frá Odda , þaðan sem hún liggur um báðar byggingar torgsins og sveigir síðan til vesturs undir Suðurgötu . Hin nýja gönguleið yrði lífæð Háskólatorgsins , frá henni og um hana liggja leiðir til allra átta . Það er lögð er rík áhersla á að móta næsta umhverfi Háskólatorgs . Sjálft Torgið með margvíslegri starfsemi og verönd framan þess mynda sameiginlega sólríkt forhlað við Alexandersstíg , en um leið er þess gætt að trjágöngin rofni hvergi til fulls . Stölluð grasbrekka opnar leið birtu að forrými fyrirlestrasala á neðri hluta torgsins , og skírskota til Skeifunnar framan við Aðalbygginguna . Byggingarnar tvær verða um 8.600 fermetrar að stærð á tveimur og þremur hæðum , og eiga þær að hýsa á þriðja hundruð starfsmenn og 1500 stúdenta . Annað húsið á að rísa milli aðalbyggingar og íþróttahúss skólans og tengjast Lögbergi . Hitt húsið rís þar sem nú er bílastæði Lögbergs , Nýja Garðs , Árnagarðs og Odda og tengist Lögbergi og Odda . Húsunum er ætlað að hýsa ýmsa starfsemi sem snýr að umsýslu og þjónustu við stúdenta og starfsfólk . Þá verða í Háskólatorgi fyrirlestrarsalir , kennslustofur , rannsóknarstofur , lesrými og vinnuaðstaða fyrir nemendur og kennara . Arkitektar eru Hornsteinar og Teiknistofa Ingimundar Sveinssonar . Hönnun mun fara fram í vetur en verklegar framkvæmdir hefjast næsta vor . Gert er ráð fyrir að húsin verði afhent í árslok 2007 . Byggingakostnaður verður 1.600 mkr .